## Uredba o izmjenama i dopunama Uredbe o unutarnjem ustrojstvu Ministarstva obrane

### NN 151/2005 (23.12.2005.), Uredba o izmjenama i dopunama Uredbe o unutarnjem ustrojstvu Ministarstva obrane

# VLADA REPUBLIKE HRVATSKE

**2925**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
48/99, 15/2000, 127/2000, 59/2001 i 199/2003) Vlada Republike Hrvatske je na
sjednici održanoj 14. prosinca 2005. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA OBRANE

Članak 1.

U Uredbi o unutarnjem ustrojstvu Ministarstva
obrane (»Narod­ne novine«, br. 115/2002, 182/2003 i
20/2005) u članku 3. stavku 1. iza točke 2. dodaje se nova točka 2.a koja
glasi: »Samostalni odjel za unutarnju reviziju«.

Članak 2.

Iza članka 16. dodaje se novi naslov koji glasi:
»2.a SAMOSTALNI ODJEL ZA UNUTARNJU REVIZIJU« iza kojega se dodaju novi članci
16.a i 16.b koji glase:

»Članak 16.a

Samostalni odjel za unutarnju reviziju neovisno
i objektivno utvrđuje ostvarivanje cjelovitih zadaća i funkcija Ministarstva
obrane i Oružanih snaga, upozorava na nepravilnosti i neusklađenosti sa
zakonskim i drugim propisima kojima je utvrđeno poslovanje, te ministru
predlaže mjere za njihovo uklanjanje i za unaprjeđenje poslovanja.

Samostalni odjel za unutarnju reviziju obavlja
unutarnju reviziju po metodologiji rada koju propisuje ministar financija u
skladu sa strukovnim načelima i standardima unutarnjeg revidiranja, te kodeksom
strukovne etike unutarnjih revizora.

Članak 16.b

Samostalni odjel za unutarnju reviziju
kontinuirano ispituje i ocjenjuje valjanost i svrhovitost sustava internih
kontrola, upravljačkih kontrola i računovodstvenog sustava, provjerava i
preispituje vjerodostojnost, svrhovitost i zakonitost financijskih transakcija
i procesa.

Samostalni odjel za unutarnju reviziju provodi
pojedinačne unutarnje revizije i daje preporuke ministru financija u svrhu
postizanja veće učinkovitosti i djelotvornosti sustava; izrađuje izvješća o
obavljenoj unutarnjoj reviziji koju podnosi ministru obrane; prati provedbu
preporuka navedenih u izvješćima iz prethodno obavljenih revizija; izrađuje
periodična i godišnja izvješća o radu Odjela i dostavlja ih nadležnim
institucijama i osobama u skladu s važećim propisima; izrađuje strateške i
operativne planove revizije; obavlja posebne revizije na zahtjev ministra ili
prema potrebi; surađuje s Upravom za harmonizaciju unutarnje revizije i
financijske kontrole, što uključuje i obvezu dostave strateških i godišnjih
planova te godišnjeg izvješća toj Upravi; prati i predlaže stalnu edukaciju
unutarnjih revizora u skladu s Međunarodnim standardima unutarnje revizije;
procjenjuje praćenje provedbe preporuka Državnog ureda za reviziju.«

Članak 3.

U članku 214. iza stavka 4. dodaje se stavak 5.
koji glasi: »Radom Samostalnog odjela za unutarnju reviziju upravlja
načelnik.«.

Dosadašnji stavci: 5., 6., 7. i 8. postaju
stavci: 6., 7., 8. i 9.

Članak 4.

U članku 217. stavku 2. iza riječi: »načelnik Službe
za odnose s javnošću i informiranje« stavlja se zarez i dodaju se riječi:
»načelnik Samostalnog odjela za unutarnju reviziju«.

Članak 5.

U članku 221. riječi: »do ustrojavanja Vojne
ustanove za uslužne djelatnosti u skladu s odredbama Zakona o ustanovama«
zamjenjuju se riječima: »do osnivanja trgovačkog društva u skladu s odredbama
Zakona o trgovačkim društvima.«.

Članak 6.

U cijelom tekstu Uredbe riječi: »zamjenik
ministra« zamjenjuju se riječima: »državni tajnik« u odgovarajućem padežu.

Članak 7.

Ministar obrane uskladit će Pravilnik o
unutarnjem redu Ministarstva obrane, u skladu s odredbama ove Uredbe, u roku 30
dana od dana njezina stupanja na snagu.

Članak 8.

Ova Uredba stupa na snagu danom objave u
»Narodnim novinama«.

Klasa: 023-03/05-01/04

Urbroj: 5030109-05-3

Zagreb, 14. prosinca 2005.

Predsjednik

**dr****. sc. Ivo Sanader**,
v. r.

Uredba, NN 151/2005-2925